བྲན་གཤིས་ཟེར་བ་ནི་བསམ་བློའི་ངོས་ནས་འཇོག་རྒྱུ་ཞིག་ལས་ལུས་ཀྱི་རྣམ་འགྱུར་སྒོ་ནས་འཇོག་རྒྱུ་ཞིག་མིན་པ་འདྲ།ལོ་སར་སྐབས་རྒན་པ་དག་ལ་ཕྱག་འཚལ་བའང་གུས་ལུགས་ཤིག་ལས་དེས་རྒན་པ་རྣམས་ཀྱིས་གཞོན་པའི་ལུས་སེམས་གང་རུང་ལ་དབང་བསྒྱུར་སོང་བའི་མཚོན་བྱེད་གཏན་ནས་མ་ཡིན་པས་འདི་ལྟ་བུའང་བྲན་གཤིས་སུ་འདོད་པ་ནི་བྲན་གཤིས་ཟེར་བའི་ཐ་སྙད་ལ་རྨོངས་པ་འདྲ།ལར་ཉིན་རྒྱུན་ཕྱག་འཚལ་བཞིན་པའི་བོད་པའི་དཔུང་ཁག་ལ་ནི་བྲན་གཤིས་ཡེ་ནས་མེད་དེ།རིག་གནས་ཐད་ཁོ་ཚོས་ནི་རང་རིགས་རྣལ་མའི་རིག་གནས་སྐད་ཡིག་སྲོལ་གོམས་གཤིས་མི་གཤིས་དང་བཅས་པ་སྲུང་འཛིན་བྱས་ཡོད་ཅིང་།ཁོ་ཚོ་ནི་ད་དུང་སྲིན་འབུ་མེ་ལྕེ་ཅི་བཞིན་ཚེ་སྲོག་འབུལ་བར་ཡང་ཅི་མི་སྙམ་པའི་ཕ་ཡུལ་གྱི་མཐའ་མཇུག་གི་སོ་སྲུང་བར་གྱུར་ཡོད།དེ་ལས་ལྡོག་སྟེ་རིག་གསར་སྨྲ་བ་རྣམས་ལ་ནི་བྲན་གཤིས་མཐུག་པོ་ཞིག་ཡོད་སྟེ།རིག་གསར་གྱིས་བསྐྱེད་པའི་གཤིས་ཀའི་སྟེང་།ཁ་ནུབ་གླིང་དང་སྣ་ནུབ་གླིང་ཟེར་ནས་ཡུན་རིང་འགོར་ཞིང་།ད་དུང་ཁོ་ཚང་གི་རིག་གནས་དང་ལོ་རྒྱུས་ཅི་ཞིག་ཅི་ཞིག་རེད་ཟེར་ནས་ཀྱང་ཡུན་རིང་འགོར་བ་མ་ཡིན་ནམ།བློ་མཐུན་མེ་ལྕེ་ལགས།བྲན་གཤིས་ཟེར་བ་ནི་ལུས་ཀྱི་རྣམ་འགྱུར་སྟེང་ནས་མི་འཚོལ་བར་བསམ་བློའིི་སྟེང་ནས་བཙལ་ཞིང་།ངོས་ཟིན་རྗེས་ཐོག་མར་རང་རྒྱུད་ཀྱི་བྲན་གཤིས་མཐུག་པོ་དེ་འདོར་རོགས།ཕ་མ་དང་དགེ་རྒན་སོགས་རང་གིས་གུས་འདུད་ཞུ་ཡུལ་དག་ལ་གུས་པས་འདུད་པ་ནི་རང་མོས་རང་འདོད་ལྟར་ཏེ།ནུབ་ཀྱི་སྲིད་འཛིན་དག་གིས་ཀྱང་ཆོས་ཁང་སོགས་སུ་དེ་ལྟར་བྱེད་ཀྱིན་པ་མིན་ནམ།དེ་ཙམ་ཡང་མི་རུང་ན་ནི་རྣམ་བཞག་ཐམས་ཅད་འཆོལ་བའོ།